กระทรวงดิจิทัลเพื่อเศรษฐกิจและสังคม ตั้งเป้าพัฒนา 30 เมืองอัจฉริยะ มั่นใจสร้างโอกาสการลงทุนได้กว่า 6 หมื่นล้านบาท
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม  กล่าวในการลงพื้นที่จังหวัดประจวบคีรีขันธ์ติดตามโครงการ Smart city HuaHin ว่า ปัจจุบันมีเมืองที่ได้รับการประกาศเป็นเมืองอัจฉริยะแล้ว 30 เมืองทั่วประเทศ ประเมินว่าการพัฒนาเมืองอัจฉริยะจะช่วยให้เกิดโอกาสการลงทุนจากหน่วยภาครัฐและเอกชนมูลค่ากว่า 60,000 ล้านบาท รวมถึงจะมีการสร้างมูลค่าการลงทุนที่เพิ่มขึ้นอย่างต่อเนื่อง สำหรับการพัฒนาหัวหินสู่เมืองอัจฉริยะจะช่วยยกระดับคุณภาพชีวิตประชาชน พร้อมรองรับนักท่องเที่ยว ยกระดับการเป็นเมืองน่าอยู่สร้างคุณภาพชีวิตที่ดี ปลอดภัย ไร้อาชญากรรม            นอกจากนี้ ยังติดตามโครงการศูนย์ดิจิทัลชุมชน โรงเรียนตำรวจตระเวนชายแดนบ้านย่านซื่อ อำเภอกุยบุรี ที่ได้พัฒนาระบบนิเวศจัดให้มีศูนย์บริการอินเทอร์เน็ตสาธารณะ  และระบบจัดการศูนย์ดิจิทัลชุมชน พร้อมขยายการดำเนินงานไป 1,722 ศูนย์ ครอบคลุมทั่วประเทศ ซึ่งศูนย์ดังกล่าวจะให้บริการอินเทอร์เน็ตความเร็วสูง อุปกรณ์ดิจิทัล  และส่งเสริมการประยุกต์ใช้เทคโนโลยีดิจิทัลในระดับท้องถิ่น เพื่อลดช่องว่างทางด้านดิจิทัลให้กับชุมชนได้ใช้ประโยชน์ด้านการศึกษา อาชีพ เช่น ผู้ประกอบการชุมชน วิสาหกิจชุมชน รวมถึงกลุ่มเปราะบาง อีกทั้งยังทำหน้าที่ในการเพิ่มช่องทางกระจายข่าวสาร บริการดิจิทัลต่อยอดสู่การสร้างโอกาสและรายได้ในการขับเคลื่อนเศรษฐกิจระดับฐานรากในอนาคต